УНИВЕРЗИТЕТ У БЕОГРАДУ – ФИЛОЗОФСКИ ФАКУЛТЕТ

ИЗБОРНО ВЕЋЕ

На Изборном већу Филозофског факултета Универзитета у Београду одржаном дана 21. септембра 2023. године, изабрани смо у комисију за припрему реферата о кандидатима за избор у звање доцента за ужу научну област Социологија, тежиште истраживања Социологијa културе, са пуним радним временом на одређено време у трајању од пет година. На конкурс објављен у листу *Послови* бр. 1060 дана 04.10.2023. године јавио се један кандидат, доц. др Немања Звијер. На основу увида у поднету документацију, Изборном већу Филозофског факултета подносимо следећи

И З В Е Ш Т А Ј

Немања Звијер је рођен 1980. године у Зрењанину, где је матурирао у Зрењанинској гимназији. Основне студије социологије завршио је на Одељењу за социологију Филозофског факултета Универзитета у Београду 2005. године са просечном оценом 8,44. На истом факултету магистрирао је 2009. године са просечном оценом 9.40, са магистарском тезом „Идеологија слике: играни филм у функцији идеолошког текста“. Докторску дисертацију под називом „Идеолошки садржаји у играној филмској продукцији на постјугословенском простору“ одбранио је 2015. године такође на Филозофском факултету у Београду.

Немања Звијер је био запослен на Институту за социолошка истраживања Филозофског факултета у Београду од маја 2010. године. На поменутом Институту био је биран у следећа истраживачка и научна звања: истраживач приправник, истраживач сарадник (2010) и научни сарадник (2016). Током рада на Институту, Немања Звијер је био демонстратор на Одељењу за социологију Филозофског факултета Универзитета у Београду на предметима Социологија културе (2010-2015), Социологија масовне културе (2010-2015) и Традиционално и модерно у култури (2013. и 2014. године).

Од марта 2019. године Немања Звијер је изабран у звање доцента на Одељењу за социологију Филозофског факултета Универзитета у Београду, где одржава наставу на сва три нивоа академских студија. На основним академским студијама држи наставу на предметима Социологија културе, Социологија масовне културе и Социолошки парктикум. На мастер академским студијама држи наставу на предмету Друштво и филм, а на докторским академским студијама наставу држи на предмету Идеологија и популарна култура. Просечна оцена педагошког рада Немање Звијера на основним академским студијама социологије у студентским анкетама у претходном изборном периоду била је 4,68. Осим на матичном факултету, др Немања Звијер радно је ангажован и на другој високошколској установи, на Факултету примењених уметности Универзитета уметности у Београду где држи наставу на предмету Социологија културе.

Стручно-професионални допринос др Немање Звијера подразумева чланства у комисијама за одбрану завршних радова на мастер студијама. Од последњег избора у звање, Немања Звијер је четири пута био члан таквих комисија на Одељењу за социологију Филозофског факултета у Београду. Такође, др Немања Звијер је сарадник на научно-истраживачком пројекту Министарства науке, технолошког развоја и иновација Републике Србије у склопу финансирања научноистраживачког рада на Универзитету у Београду - Филозофском факултету (број уговора 451-03-47/2023-01/ 200163). Поред тога, учествовао је и на пројекту Човек и друштво у време кризе који је покренуо Филозофски факултет Универзитета у Београду.

Допринос др Немање Звијера широј академској заједници огледа се најпре у чланству у стручним и научним асоцијација, као што су Српско социолошко друштво и Социолошко научно друштво Србије. Поред тога, председник је Комисије за информатику Филозофског факултета у Београду (од 2021) и члан радне групе за промоцију при истој институцији (од 2020). Уз наведено учествовао је и у активностима популаризације науке као координатор Такмичења ученика средњих школа из социологије (од 2020). Др Немања Звијер био је, такође, рецензент за часописе *Социологија*, *Социолошки преглед*, *Теме*, *Facta Universitetas*, *CM: Communication and Media*, *Politeia*, *Društvene i humanističke studije*, *Migracijske i etničke teme*, *Kritika: časopis za filozofiju i teoriju društva*, *Revija za sociologiju*.

Основне области научног и истраживачког интересовања др Немање Звијера тичу се социологије културе, социологије визуелног, социологије филма, масовних медија као и популарне културе. Активно се служи енглеским језиком (говор, читање и писање) и поседује елементарно знање немачког језика.

У оквиру свог научног рада Немања Звијер је од претходног избора у звање учествовао као излагач на два домаћа научна скупа: „Друштвени односи у Србији: континуитет и промене“ у организацији Института за социолошка истраживања Филозофског факултета у Београду (Београд, 21. децембар 2018. године)[[1]](#footnote-1) и „Социолошко наслеђе Војина Милића – 100 година од рођења” у организацији Института за социолошка истраживања Филозофског факултета у Београду (Београд, 17. септембар 2022. године).

Од претходног избора у звање, Немања Звијер је објавио пет радова, од којих су два у категорији М23, два су саопштења са националних конференција штампана у целини (М63), као и један рад из категорије М45.

Рад „Визуелни методски приступи између социологије и антропологије: фото-елицитација и *photovoice*“ (*Етноантрополошки проблеми*, бр. 2, 2023) даје приказ два специфична методска усмерења – фото-елицитације и метода *photovoice*, која су потекла из антропологије, али су нашла своју примену и у социологији. Њихова специфичност огледа се у томе што се базирају на визуелном и визуелним материјалима уопште, а евентуална актуелност произлази из специфичног друштвеног контекста који карактерише предоминација визуелних садржаја, како на глобалном тако и на локалним нивоима. Упркос таквој ситуацији, поменути методи, као и они њима слични, и даље се доста „стидљиво” користе у истраживачким приступима савременом друштву. У раду се разматрају централне особености и епистемолошки потенцијал фото-елицитације и метода *photovoice*, као и њихове различите формалне варијације. Посебна пажња посвећена је могућим предностима, али и манама ових метода.

Рад „Епидемијске конференције за медије у Србији: између структурне и значењске сфере“ (*Социологија*, бр. 2, 2022) бави се идентификацијом и анализом значењских конструкција на тзв. епидемијским конференцијама за медије у Србији. Епидемијске конференције су препознате као медијски феномен који може послужити да се однос између друштвене структуре и значења донекле осветли, јер су са једне стране представљале извесну еманацију политичког подсистема, док је са друге стране њихов садржај имао изражен симболички карактер. Резултати анализе показали су присуство различитих значењских конструкција које су се разликовале по свом карактеру и по корисницима, а чија је заједничка карактеристика била та да су у знатној мери одступале од здравствено-информативне функције конференција. У ширем смислу, желео се показати начин на који одређени културолошки феномени, као што су масовни медији, могу генерисати различите скупове значења, која су као такви производ одређених структурних карактеристика самог друштва.

Рад „Могућности употребе визуелних метода у социологији“ (u: Ж. Манић и А. Мирков (ур.), *Социолошко наслеђе Војина Милића – 100 година од рођења*, Београд: Филозофски факултет, 2022) представља саопштење штампано у целини са националне конференције *Социолошко наслеђе Војина Милића – 100 година од рођења* у организацији Института за социолошка истраживања Филозофског факултета у Београду, одржане 17. септембра 2022. године. У раду је начињен покушај да се методолошки хоризонт социологије мало прошири промишљањем употребе визуелних метода у непосредној истраживачкој пракси. Посебно је размотрена употреба визуелних садржаја и материјала као података у ужем, социолошком смислу те речи. Поред тога, део рада позабавио се и конкретним методом који се односи на визуелно документовање. Поменута разматрања постављена су у упоредну перспективу спрам класичних социолошких методских приступа, а указало се и на тесну везу између теорије и метода. Основни разлог разматрања визуелних метода у социологији лежи најпре у чињеници да је визуелна презасићеност свакодневице једна од значајних карактеристика савременог друштва и да би истраживачке приступе у извесном смислу требало прилагодити таквим околностима.

Рад „Од информације до податка: процеси и социјалне димензије производње статистичких података“ (у: М. Лазић и С. Цвејић (ур), *Стратификацијске промене у периоду консолидације капитализма у Србији*, Београд: Филозофски факултет, 2019) настао у коауторству са доц. др Стефаном Јанковићем, представља саопштење штампано у целини са националне конференције *Друштвени односи у Србији: континуитет и промене* у организацији Института за социолошка истраживања Филозофског факултета у Београду, одржане 21. децембра 2018. године.[[2]](#footnote-2) Предмет рада је процес стварања и производње статистичких података. Овај процес одликује сложеност која се отвара током теренског рада, где се откривају низови квалитативних разлика. Циљ рада био је анализа управо тих процеса који теку напоредо с „акумулацијом“ нумеричких израза који ће се доцније наћи унутар базе података за статистичку обраду. Параподаци о самој динамици теренског рада генерисани су током *Истраживања о свакодневном животу домаћинстава и појединаца у Србији*, спроведеног у првој половини 2018. године, са циљем да се пружи што детаљнији приказ динамике теренског рада: какви су просечно били исходи контактирања с домаћинствима из узорачког плана, где је стопа пристајања на сарадњу достизала највише вредности, где су се концентрисала одбијања, какви су били увиди анкетара осамом процесу анкетирања и сл.

Рад „Телевизијски 'ковид-наративи' о старијим особама у Србији“ (у: С. Драгишић-Лабаш (ур.), *Друштвени аспекти старења у време пандемије ковида 19*, Београд: Филозофски факултет, 2021) настао је у оквиру научноистраживачког пројекта *Човек и друштво у време кризе* који финансирао Филозофски факултет Универзитета у Београду. Рад се бавио начинима на којима се у медијима током епидемије вируса SARS-CoV-2 (COVID-19) говорило о старијим особама. Основни аналитички материјал биле су конференције за медије највиших држаних званичника и чланова Кризног штаба. Временски опсег анализе обухватао је месеце март и април 2020. године, као период увођења ванредног стања и врхунац епидемијског таласа. Анализа је превасходно била усмерена ка потрази за преовлађујућим начинима означавања старијих особа, и у том смислу издвојиле су се основне ознаке којима су означаване старије особе, централни мотиви повезани са тим означавањем, као и њихова веза са временским опсегом анализе. Посебна пажња се обратила на функције које је механизам означавања вршио, а које су биле више усмерене ка политичкој, а мање ка здравственој пропаганди.

Увидом у стручни и научни рад доц. др Немање Звијера може се закључити да се кандидат тим радом бави савесно и темељно. Објављене радове др Немање Звијера карактерише настојање да се у извесној мери осавремене и прошире теоријска схватања и методски приступи ван стриктних граница матичне дисциплине. Резултати тих радова представљају известан допринос како у оквиру дисциплине социологије културе, тако и у отварању и откривању нових истраживачких перспектива и парадигми, а приметно је и настојање да се у фокус социолошког проучавања ставе актуелније теме и проблеми. Резултати студентске евалуације показују да др Немања Звијер има одговоран однос према настави и да у раду са студентима показује завидан ниво посвећености и професионализма. Педагошки рад кандидата такође показује и тежњу ка промишљању и освежавању приступа самој наставној пракси кроз увођење нових тема и садржаја, као и применом савремених наставних метода.

Имајући у виду резултате у научно-истраживачком и педагошком раду кандидата, као и његов допринос широј академској заједници у последње четири године, Комисија сматра да кандидат испуњава суштинске и формалне услове за поновни избор у исто звање. Због тога предлажемо Изборном већу Филозофског факултета Универзитета у Београду да доц. др Немања Звијер буде поново изабран у звање доцента за ужу научну област Социологија, тежиште истраживања Социологија културе, са пуним радним временом, на одређено време од пет година.

У Београду, 16.11.2023.

КОМИСИЈА

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

др Нада М. Секулић, редовна професорка

Универзитет у Београду – Филозофски факултет

\_\_\_\_\_\_\_\_\_\_\_\_\_\_\_\_\_\_\_\_\_\_\_\_

др Ђокица Јовановић, редовни професор у пензији

Универзитет у Београду – Филозофски факултет

\_\_\_\_\_\_\_\_\_\_\_\_\_\_\_\_\_\_\_\_\_\_\_\_

др Далибор Петровић, редовни професор

Универзитет у Београду – Саобраћајни факултет

1. Учешће на овом скупу није био део конкурсне документације за претходни избор у звање доцента. [↑](#footnote-ref-1)
2. Рад са овог скупа није био део конкурсне документације за претходни избор у звање доцента. [↑](#footnote-ref-2)